|  |
| --- |
| **Gen. 12:10-20**  **“Fokus op God wanneer jy swaarkry of bang is.”** |

Wat bepaal ons optrede wanneer ons in die moeilikheid is?

Dinge loop skeef en jy (of van jou mense) verloor jou werk; jy word siek; jou goed word gesteel of jou lewe word bedreig?

Of jy hoor van ander met wie dit gebeur – dalk mense vir wie jy lief is, of mense wat jy goed ken...

Dit is presies wat met Abram gebeur het. Kom ons lees daarvan en besin wat die Here ons daaruit wil leer.

Lees << Gen. 12:7-13:4 >>

Abram is in Kanaän en hy trek deur die land wat die Here, nie aan hom nie, maar aan sy nageslag belowe het.

Onthou jy hoekom hy Kanaän toe gekom het? Nog voordat die Here die land vir sy nasate beloof het?

God het hom gekies en geroep om sy land en sy mense en sy familie te verlaat en te trek na die land wat die Here vir hom sou wys.

Hoekom was Abram gehoorsaam?

Want hy het God se beloftes geglo.

God het beloof dat Hy Abram ŉ groot nasie sal maak,

dat Hy hom sal seën en

ŉ naam van groot betekenis sal gee

sodat hy ook vir ander ŉ seën sal en moet wees.

Verder het God belowe om goed te wees vir almal wat goed is vir Abram, en

om dit sleg te laat gaan met almal wat sleg is met Abram.

God se laaste belofte was die wonderlikste van almal –

dat die Een wat die slang se kop gaan vermorsel en weer versoening bring vir mense by God;

dat Hy uit Abram se nageslag gebore sal word.

En omdat hierdie beloftes God se woorde is, het Abram dit geglo asof dit klaar waar is en nog net sigbaar moet word.

Toe hy in Kanaän kom, toe beloof God die land aan Abram se nageslag en

Abram bou ŉ altaar vir God om te wys, ook vir ander,

dat Hy dankbaar is omdat hy niks verdien nie maar alles van God ontvang.

Hy het deur die land getrek en op verskeie plekke in sy tente gebly en

oral waar hy gekom het, het hy altare gebrou en die Here se Naam aangeroep.

Hy het God aanbid.

En toe kom daar hongersnood...

Ons weet nie hoe lank Abram in Kanaän was toe dit gebeur het nie, maar jy sou kon dink watter worsteling dit moes gewees het.

Dit het met Hom goed gegaan in Haran waar die Here hom die laaste keer geroep het om Kanaän toe te kom.

En nou sit hy hier in die vreemde, en daar is nie kos vir hom en sy mense en sy diere nie.

Wat het nou van God se beloftes geword, sou hy kon wonder.

Beproewing is gewoonlik nie net ŉ fisiese gebrek aan kos of ŉ bedreiging van jou gesondheid of jou veiligheid nie;

dit is ook ŉ worsteling met God wat in beheer is en doen wat jy wil of wanneer jy wil nie.

Dis ŉ toets of jy jouself regtig onvoorwaardelik aan God onderwerp – of nie...

Wat kon Abram doen toe daar nie meer kos en water is nie?

Hy het basies drie keuses gehad – teruggaan, bly waar hy is, of verder gaan.

Hy kon teruggaan na Haran toe.

Maar dit was duidelik nie die regte opsie nie – die Here het hom dan juis daar weg geroep.

Hy kon gebly het net waar Hy was en vertrou dat die Here hom met ŉ wonderwerk sal red.

Dis tog die Here wat hom daarheen geroep met al sy wonderlike beloftes. Dan is hongersnood mos nie Abram se probleem nie, God sal mos vir hom sorg as Hy getrou wil bly aan sy beloftes. (Daar is baie mense, selfs gelowiges, wat die fout maak om te dink God skuld hulle iets.)

Daar is mense wat reken dis wat Abram moes gedoen het. Dat sy trek na Egipte ŉ daad van kleingeloof of ongeloof was en dat dit daarom sonde was.

Maar ek verskil van hulle.

God se beloftes hef nie ons verantwoordelikheid op nie.

Jare terug in Vanderbijlpark moes ons iemand op huisbesoek aanspreek wat geen poging aangewend het om werk te soek nie. Sy redenasie was dat as die Here wou hê dat hy moes werk, sou die Hére vir hom werk laat kry het.

Garrie Schutte was ons predikant en sy antwoord was 2 Tes. 3:10, “As iemand nie wil werk nie moet hy nie eet nie.”

Maar die teksgedeelte wat ons gelees het gee insigself vir ons genoeg rede om af te lei dat nie ŉ daad van ongeloof was om na Egipte toe te gaan nie.

Eerstens die teks self: In v. 10 (NAV) lees ons dat Abram na Egipte toe gegaan het om daar ŉ “heenkome” te vind.

Indien jy heenkome as “tuiste” verstaan, sou dit inderdaad verkeerd wees, want dan bly Abram nie in die land wat God vir hom sou wys soos Hy hom uit Haran geroep het nie.

Maar as jy heenkome as “toevlug” verstaan – dan is dit ŉ tydelike uitkoms totdat die nood verby is.

En dit is presies wat bedoel word. Die OAV se vertaling lees dat Abram na Egipte toe is om daar te vertoef (dis tydelik) as ŉ “vreemdeling of ŉ swerwer of bywoner.

Tweedens die konteks: Ons moet die perspektief onthou dat die Here self by geleentheid goedkeur dat Egipte as tydelike uitkoms en beskerming dien.

Hy sê vir Jakob in Gen. 46:3 dat Hy dit goedkeur dat Jakob na Josef toe gaan in Egipte, en

wanneer Jesus se lewe as baba bedreig word dan gee God opdrag dat hulle na Egipte toe moes vlug (Mat. 2:13).

Dit is wel so dat Israel in die tyd van die Konings op Egipte vertrou het in plaas van op God, en dit was ongeloof.

Maar dis nie die geval hier by Abram nie.

Hy het toevlug geneem in Egipte om daar tydelik as vreemdeling of swerwer te vertoef totdat die hongersnood verby is.

Dis egter in die uitvoering van sy plan wat Abram kleingelowig was en gesondig het.

Selfs die vader van alle gelowiges is net maar ŉ swakke sondaar.

Sarai was ŉ mooi vrou, dit maak die teks baie duidelik.

En ons kom agter dat hulle nie sou skroom om ŉ man dood te maak, sodat hulle sy vrou as hulle eie kon neem nie.

Klink skeefgetrek nè – om ŉ ander man se vrou te neem is nie aanvaarbaar nie, maar om hom eers dood te maak is wel. (Dit gebeur vandag nog steeds – dat mense, selfs gelowiges, dink party sondes is meer aanvaarbaar as ander!)

Hoe dit ook al sy, Abram het gevrees vir sy lewe.

En wat maak hy toe – bou ŉ altaar en roep die Here aan in sy benoudheid?

Nee ... Hy maak sy eie planne.

Hy konkel met Sarai – “Sê jy is my suster.”

Dit was nie ŉ leuen nie.

In Gen. 20:12 lees ons dat Sarai inderdaad ŉ halfsuster van Abram was. Tera was beide Abram en Sarai se pa, maar by verskillende ma’s.

Baie anders as in ons tyd, maar onthou ook dat hulle families afgodsdienaars was wat nie dieselfde lewensnorme geken het as wat die Here leer nie.

Maar, as dit die waarheid is dat Sarai se suster was – waarom is dit dan sonde om dit so vir ander te vertel?

Die boodskap wat Abram wou oordra is duidelik – sy is my suster, en daarom is sy nie my vrou nie.

En daarom behoort hy veilig te wees – beter as veilig, hy verwag dat hulle vir hom goed sal wees om in sy goeie boekies te kom en om vir Sarai te beïndruk.

Hier lê die kern van Abram se sonde van kleingeloof.

Hy vrees vir sy lewe, maar Hy gaan nie na God toe met sy vrees nie. Hy maak self ŉ plan van bedrog.

Dis opvallend dat eers toe hy uiteindelik terug is in Kanaän, toe lees ons weer van altaar bou en die Naam van die Here aanroep.

Terwyl hy vrees en planne maak lees ons niks daarvan nie!

(Dit gebeur. Luister maar na mense wat wil padgee oor die geweld – hulle praat baie oor wat verkeerd is en hoe goed dit elders gaan. Maar jy hoor min, selfs niks, van God se roeping en sy beloftes en sy beskerming nie.)

En omdat Sarai nie getroud is nie, laat Farao haar haal en Abram kry een geskenk na die ander.

Nou is dit nie meer net Abram se liegstorie nie, in sy kleingeloof plaas hy die Here se belofte op die spel.

Waarom? Want hy hou nie rekening met God se teenwoordigheid nie.

God is daar by hom, in sy teenwoordigheid, maar Abram ignoreer hom. Dalk nie aspris nie, dalk in sy verwarring omdat hy net raaksien wat voor hom en om hom is.

Met sy optrede sê hy as’t ware, “Staan opsy Here, ek vertrou U nie, ek sal self!”

Hoe is dit moontlik!

Die Heilige Gees openbaar hier dat alle mense, selfs die diepste gelowiges, ons rolmodelle en geloofshelde, steeds maar swakke feilbare sondaars is.

Dit moet ŉ geweldige waarskuwing wees vir almal, veral diegene wat dink hulle geloof staan vas. Paulus waarsku in 1 Kor. 10:12 dat, *“Wie meen dat hy staan (in die geloof), moet oppas dat hy nie val nie.”*

Dit moet ook ŉ waarskuwing wees dat ons nie moet verwag dat mense, veral van ons rolmodelle, sonder sonde sal wees en so sal bly nie. Ons moet natuurlik hartseer wees as hulle swakheid aan die lig kom, maar ons moet nie verward raak in ons eie geloof in God nie.

Dis ook ŉ troos, wanneer jy jouself in kleingeloof betrap om nie moedeloos te word en te wil opgee nie. God wys ook in Abram se geskiedenis dat Hy genadig is en ook hierdie sonde in Christus vergewe.

Maar Abram se kleingeloof kan nie God se trou skade aandoen nie. Hy beskerm vir Sarai en Hy beskerm die vervulling van sy belofte. Hy tref Farao en sy huis met swaar plae.

Abram moes ŉ seën wees vir ander, maar hy veroorsaak onheil vir die Farao en sy huis.

Ons weet nie hoe die Farao agtergekom het dat Abram se bedrog die oorsaak van die plae is nie, maar sonder dat Abram verduidelik weet hy en hy laat vir Abram kom.

En dan wys die ongelowige vir God se kind op sy sonde! Hoe ironies is dit nie.

Hy jaag hom die land uit met sy vrou en selfs al die besittings wat hy deur sy bedrog gekry het.

Hy beskerm hom selfs op pad uit – terwyl hy seker maak Abram glip nie terug nie.

En dan die opvallende – toe Abram terug is by die altaar wat hy in Bet-El gebou het – toe roep hy die Naam van die Here aan.

Dis asof Abram die Here se teenwoordigheid misgekyk het terwyl hy in die nood was.

Soos Elisa se slaaf waarvan ons in 2 Kon. 6 lees:

Die leer van die koning van Aram het vir Elisa en sy dienaar met strydwaens en perde omsingel en Elisa se slaaf was verskrik en bang*.*

*“Moenie bang wees nie*”, antwoord Elisa hom, *want die wat by ons is meer as wat hulle is.”* En toe bid Elisa dat die Here die slaaf se oë sal oopmaak en toe sien hy dat die berge om hulle vol perde en strydwaens van vuur was.

My broer en suster, luister en onthou:

Die Here is by jou in jou en jou geliefdes terwyl jy swaarkry of bedreig word of nabg of ontsteld is. Hy sal nie ŉ haar van jou kop laat val as dit nie sy wil is nie (Luk. 21:18).

Maak jou planne maar net binne sy wil, sonder eie slimmigheid en kort paaie wat jy weet nie inpas in die Here se wet nie.

Maar onthou, die uitslag is in sy hande, soos Hy wil en wanneer Hy wil.

(Selfs al sou die ergste gebeur – dan is dit Hy wat die beste weet en dit tot sy kinders se beswil bestuur.)

Hy is teenwoordig, Hy is by jou – vertrou Hom.

In jou hongersnood, in die situasie waar mense jou wil kaap of leed aandoen. Terwyl jy wag op die uitslae van mediese toetse, terwyl jou kinders op die pad is...

Die Here is daar! Vertrou Hom.

En na die tyd...

Moenie net die honger of die skelms, of die bangheid onthou nie.

Dink daaraan en onthou hoe die Here jou tóg in die alles versorg het, en beskerm het.

Moenie vir Abram navolg in sy kleingelowige swakheid nie. Ook nie die rolmodelle en geloofshelde in jou lewe nie. Kyk by hulle verby en wees ŉ navolger van Jesus Christus:

Toe Hy doodsbenoud was vir die allerverskriklikste lyding wat Hy geweet het voorlê, het Hy in Getsemane sy Vader aangeroep en gesmeek dat die lydensbeker by Hom moet verby gaan. Maar Hy het ook gevra *”... moenie doen wat ek wil nie, maar wat U wil.”*

God het ŉ engel gestuur om Hom te versterk (Luk 22:43), maar Hy het die lyding nie laat verbygaan nie, trouens Hy het sy Seun verlaat sodat Hy nie een van sy geloofskinders ooit weer sal verlaat nie.

Maak jou planne in verantwoordelikheid, maar fokus op God wanneer jy swaarkry of bang is en ontsteld is.

Leer jou kinders dit, (hoe onthou ek nie daardie eenvoudige gebed met my kinders wanneer hulle bang was na ŉ nagmerrie nie) en herinner mekaar daaraan wanneer ons mekaar ondersteun en wanneer ons gesels met tee na die erediens.

In Jes. 41:10 sê die Here, *“Moenie bang wees nie, Ek is by jou; moenie bekommer wees nie, Ek is jou God. Ek versterk jou, Ek help jou, Ek hou jou vas, met my eie hand red ek jou.”*

Jesus se in Mat. 28:18, *“Aan My is alle mag gegee in die hemel en op die aarde...”* en in v. 20b, *Onthou: Ek is by julle al die dae tot die voleinding van die wêreld.”*

Glo dit – en lewe soos iemand wat seker is dat die almagtige God by jou is.

Amen